लाली के आवास और कार्यालय पर सीबीआई के छापे  
सीबीआई ने राष्ट्रमंडल खेलों के दौरान हुए प्रसारण घोटाले में प्रसार भारती के निलंबित सीईओ बीएस लाली के कार्यालयों पर छापेमारी की है।
केंद्रीय जांच ब्यूरो (सीबीआई) ने शुक्रवार को राष्ट्रमंडल खेलों के दौरान हुए प्रसारण घोटाले में कथित भूमिका की जांच के लिए प्रसार भारती के निलंबित मुख्य कार्यकारी अधिकारी (सीईओ) बीएस लाली और जूम कम्युनिकेशन्स के वसीम अहमद देहलवी के आवास और कार्यालयों पर छापेमारी की है।सीबीआई की प्रवक्ता विनीता ठाकुर ने कहा, "छापे की कार्रवाई सुबह आठ बजे चार जगहों पर एक साथ शुरू हुई।" गुरुवार रात को सीबीआई ने लाली के खिलाफ प्राथमिकी दर्ज की थी। भ्रष्टाचार के आरोप झेल रहे लाली को 21 दिसम्बर 2010 को निलंबित कर दिया गया था। लाली उत्तरप्रदेश कैडर के 1971 बैच के भारतीय प्रशासनिक सेवा के अधिकारी हैं।